Motorfietsryer (18), man in motor sterf in botsing in Bfn. | Netwerk24
Deur Cheréne Pienaar 12 Januarie 2020 21:47
'n Motorfiets en 'n Toyota het Saterdagaand by 'n gevaarlike kruising in Walter Sisulu-weg gebots. Die motorfietsbestuurder en 'n insittende van die voertuig is op die toneel dood. Foto: Verskaf
Die slag van 'n botsing by 'n gevaarlike kruising in Bloemfontein kon Saterdagaand strate ver gehoor word. Die motorfietsryer en insittende van 'n ligte voertuig is albei op die toneel dood verklaar.
Franco Cloete (18), die motorfietsryer, het langs sy motorfiets gelê en die insittende van die ligte voertuig, wie se naam nog nie aan Netwerk24 bekend is nie, was vasgekeer in die voertuig.
Russel Meiring, woordvoerder vir ER24, sê niks kon vir die twee mans gedoen word nie.
Daar het twee vroue op die toneel rondgestap, waarvan een ernstige beserings opgedoen het en kort daarna na die naaste hospitaal gebring is.
Dennis Gough, Cloete se stiefpa, sê Aletta, Cloete se ma, is buite haarself.
Cloete laat Vanessa, sy tweelingsuster, agter asook Ethan Gough, sy stiefbroer.
Franco Cloete (18) van Bloemfontein het Saterdagaand in 'n botsing gesterf. Foto: Verskaf
"Franco was vol lewe. Hy was een van daardie karakters wat nooit bang was om by goeie dinge betrokke te raak nie," sê sy stiefpa.
Sharlene Agenbag (17), 'n vriendin van Cloete, was Sondag nog in skok.
Cloete was in 2018 'n lid van die leerlingraad aan die Hoërskool President Steyn in die stad waar sy ook skoolgegaan het.
"Hy het baie daarvan gehou om mense te laat lag. 'n Regte grapgat. Hy wou altyd die regte ding doen, al was dit moeilik."
Meiring sê medici het bevind beide die motorfietsryer en die passasier van die voertuie het verskeie beserings opgedoen en geen tekens van lewe getoon nie.
* In nog 'n ongeluk Sondagoggend is 'n persoon dood en vyf ander mense, onder andere 'n baba, beseer toe twee ligte voertuie op die N1 naby die Shell Ultra City buite Bloemfontein gebots het.
Volgens Stanley Schimper van Trauma Response Africa lyk dit of die oorledene, 'n vrou, uit die voertuig geslinger is.